b'\n_START_ARTICLE_\nBiserica de lemn Sf. Paraschiva din Rogoz\n_START_PARAGRAPH_\nBiserica de lemn Sf.Paraschiva din Rogoz, jude\xc8\x9bul Maramure\xc8\x99, dateaz\xc4\x83 de la sf\xc3\xa2r\xc8\x99itul secolului XVII. Are hramul \xe2\x80\x9eCuvioasa Paraschiva\xe2\x80\x9d. Biserica se afl\xc4\x83 pe noua list\xc4\x83 a monumentelor istorice sub codul LMI: MM-II-m-A-04617.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nBiserica a fost adus\xc4\x83 \xc3\xaen Rogoz \xc3\xaen 1883, din localitatea Suciu de Sus, Maramure\xc8\x99. Este a doua biseric\xc4\x83 de lemn din Rogoz, at\xc3\xa2t ca vechime, c\xc3\xa2t \xc8\x99i ca importan\xc8\x9b\xc4\x83, dup\xc4\x83 biserica \xe2\x80\x9eSfin\xc8\x9bii Arhangheli\xe2\x80\x9d, aflat\xc4\x83 \xc3\xaen vecin\xc4\x83tate. Planul s\xc4\x83u, probabil cel ini\xc8\x9bial, este simplu: pronaos, cu intrarea la sud, naos \xc8\x99i absid\xc4\x83 poligonal\xc4\x83 mai \xc3\xaengust\xc4\x83 dec\xc3\xa2t celelalte dou\xc4\x83 \xc3\xaenc\xc4\x83peri. Edificiul a fost alungit cu ocazia reconstruirii, iar turnul probabil \xc3\xaen\xc4\x83l\xc8\x9bat. Ancadramentul celor dou\xc4\x83 u\xc8\x99i de aces \xc3\xaen naos \xc8\x99i pronaos este decupat \xc3\xaen form\xc4\x83 de dubl\xc4\x83 acolad\xc4\x83._NEWLINE_Pictura mural\xc4\x83 original\xc4\x83 nu se mai p\xc4\x83streaz\xc4\x83, actuala pictur\xc4\x83 fiind realizat\xc4\x83 \xc3\xaen 1940. Icoanele sunt mai vechi, ca \xc8\x99i dul\xc4\x83piorul pentru sfintele taine, realizat \xc3\xaen maniera lui Radu Munteanu._NEWLINE_Piatra altarului dateaz\xc4\x83 din anul 1695: \xe2\x80\x9e...f\xc4\x83cut...prestol...zlo\xc8\x9bi s\xc4\x83 fie pom...1695\xe2\x80\x9d. Este un indiciu important pentru datarea construc\xc8\x9biei ini\xc8\x9biale, \xc3\xaen satul de ba\xc8\x99tin\xc4\x83.'